Gottesdeenst in´n Hamburger Michel an´n 30. Juli 2023
Predigt to Matthäus 5.13-16, Bischöfin Kirsten Fehrs, Hamburg, överdragen van Prädikant Friedo Hansen, Otter-Todtshorn
Leebe Gemeen,
wi hebbt grade hört „ Ji sünd dat Licht för de Welt“. Dor fallt mi dat Wort „Lichtspielhaus“ in. Kennt Se noch dat Wort „Lichtspielhaus“? Dat is ja ut de Mod komen. Hütigendags het dat eefach Kino. So’n Lichtspeelhuus het wat. Dor is vun Licht de Red. För düt Licht gifft dat een ganzet Huus. Dormit veele dat sehen künnt. Un dat is ja ok ümmer een Erlebnis för all wehn. De Film vun een „Lichtspeel“ ward ja eegentlich nur an een Wand schmeten. Ober so’n Film kann de  Besööker bewegen und in een anner Welt mitnehmen. H.P. Kerkeling as Horst Schlemmer wör schon good. Oder Billy Wilder’s Klassiker „Eins, Zwei, Drei“. Een Satire öber de gedeelte Stadt Berlin kort för den Muurbau. Mit den jungen Horst Buchholz, een gediegen „Russki go home“ und Liselotte Pulver, dee up den Disch danzt.
De Nam Lichtspielhaus passt ober ok to een Kark Dat Daglicht bringt de Kanzel und den Altar ton lüchten. Ok wi as Gäst künnt lüchten. Een fründlich Lichtspielhaus, in denn de Film vun min Leben (-för mien Gott- ) in dat rechte Licht rückt ward.
Dat is de deepe Sinn vun dat Evangelium: Egal wie wi hier sünd. Egal in wat för een Film wi grad sünd. Egal wieveel Licht in een Kark strahlt. Jesus schmitt dat Licht wedder trüch. Mit all ruge Saken mit all Narben vun’t Leben mit all Lachfalten, de sick mit de Johren ansammelt hebbt. Jüst so, seggt Jesus, jüst so sünd ji dat Licht för de Welt.
Dat mööt wi ümmer wedder klor kriegen: Wi sünd dat Licht för de Welt. Keen -dat mag wohl wehn, dat ji de Welt heller maken künnen. Ne, ji sünd Licht. In düssen Moment. Mit all war ji mitbringt: Mit de düstern Pläck(Flecken) mit dat wat wi us Naver nadrägt, mit de Saken wo wi keen Kompromiss findt.
Ji sünd dat Licht för de Welt - dat hett doch wat. Deswegen kann ok düt Hus een Lichtspeelhus wehn. Ji sünd gemeensam düssen Sündag ünnerwegens, ji bedt und singt tosammen Ji deelt Gott sien Nöögde. Twischen Spannungen und Muurn in de Köpp, de us Land und us Welt utenanner rieten deit, wiest wi een Licht för Freeden un Tosammen-stahn.
Weil Gott us ansüht und öber us lücht, is dat in us hell un wie seht us in dat richtige Licht: Ji sünd dat Licht för de Welt. Jeden Morgen nei.
Düsse Wör hebbt Minschen Moot und Kraft schinkt. Jesus gifft us noch een tweetet Bild as Beginn vun us Evangelium: Ji sünd dat Salt vun de Eer. Dat seggt Jesus up een Barg an’n See Genezareth, de eegentlich mehr een Hügel is. Dusende vun Lüd sünd mit Jesus up den Hügel komen. Jesus het jum ut de Seel predigt. Selig sünd ji … hett Jesus predigt. Dat het he de Lüd toropen, de jeden Dag ünner de Gewalt un de Ünnerdrückung von de Römer lieden mössen.
Selig sünd all, de ünner de hohen Stüürn, Inflation un Hunger leden hebbt.
Selig sünd ji, de Leed dreegt und Freeden plant. Ji hebbt döst na Gerechtigkeit.
Ji schüllt tröst warrn. Jau schall de Eerd gehören. Ji schüllt Gott sien Kinner wehn.
Ji sünd all Lichtmenschen in düsse düster Tied. Ji sünd dat Licht und dat Solt för de Eerd.
Salt för de Eerd so wertful sünd ji. Salt is domals tehmlich veel wert wehn. In Mesopotamien hett Salt een Tecken för Klookheit un Reinheit wehn. Ji sünd Solt und Licht. Jesus traut us wat to.
Wi künnt de Welt gode Dinge andoon. Wi künnt de Welt oppeppen - Salt geben. Wi künnt Energie abgeben as Solt und Licht. Keen Minsch kann ohn Salt leben. Ohn Salt keen Kreislauf. Ohn Licht keen Seel. Keen Klookheit ohn Salt und Licht. Deswegen. Dat Salt dröf nich unnütz warrn Deswegen, rut mit dat wat ji künnt und wat ji weet, dat ji de Welt better makt. Lat jaun Goodheit lüchten. Wiest (wi) de Lüd, wat wi künnt: as Minschen mit een open Hart, as Dörp, dat open is för anner Minschen, as Kark! 
Du stickst ok nich een Licht an un stellst dat ünner’n Fatt. Nee, dat Licht ward op een Disch stellt in de Mitt vun een Ruum. So kannt dat Licht kilometerwied strahlen.
Also hoch mit de kloken Insichten op den Lüchter, dormit de Welt een betere ward. Een Lichtspeelhus för de Minschlichkeit. Op een Barg schall dat stahn, dat dat all to weten kriegt. Un jeder markt wi Gott sien Stadt wehn schall.

Den Barg hoch- The hill we climb- so heet een Gedicht dat de schwatte Dichtersche Amanda Gorman schreeben hett, dat genau to us Evangelium passt. Bi de Inführung von den amerikanischen Präsidenten Joe Biden an’n 20.01.2021 hett se mit düt Gedicht de ganze Nation tofatkregen
De Erstürmung vun dat Kapitol an’n 06. Januar 2021 harrn veele Lüd noch in’n Sinn. Dann künn de Welt de -  famous words - hörrn:
Een neie Dag, un wi fragt us, wo schüllt wi Licht finnen, 
in den Schadden de keen End finden deit.(...)
Wi hebbt in den Afgrund keken
We hebbt sehn, Roh is nich to glieker Tied Freden.
Ennerwegens lehn und leevt (gelitten und gelebt)
Een Nation, de nich tweibrocken is, aber unvullstännig“

Just so as Martin Luther King leid (führt) us Amanda Gorman mit „The hill we climb“ op ehre Oort op den Barg vun de Seligpreisungen. Seiht doch, seggt se, wi sünd all ünnerwegen to een Welt in de schwatte Döchter sogar Präsidentin warrn künnt. Ünnerwegens in een Welt, de gerechter, free’er un heller ward, wenn wi se heller makt mit us Anlaag to’n Goden.
Dat wör de rechte Reed to rechte Tied. Een hell Teken gegen Rassismus und Spaltung. Und för den Tosamenhalt in de ganze Welt.
Ab ok een Schwung, de Tospruch und Vertrouen gifft -ut Hoffnung und Heilung -Licht un Salt eben.
Ehre Wörd un us Evangelium gifft Hoffen in düsse Dag. Ok wenn man dat Geföhl hett, de Sünn vun de Gerechtigkeit kann kum de Schadden tweibreken. Wi wet vun de Krisen in düsse Dag
Veele hebbt dat Geföhl düsse Tied ist düster: mit Klimaprobleme, mit Hunger in de Welt mit Waldbrände un Sücken mit Krieg in Europa mit Demokratien de in Gefohr sünd. 
Und dat sogor in Dütschland. 93 Jahr nadem eene Partei de Macht an sick reeten het und Dütschland und de Welt in eenen Krieg rintogen het. 
Mit Inflation un Spannungen in de Gesellschaft un dat Geföhl, dat wat fröher för all Konsens wör gilt nich mehr.
Tospruch und Toversicht - veele sehnt sick dorna. Grade weil dat an Vertroen fehlt. Besünners bi de Politik markt man dat. Politiker de Verantwortung drägt, möt sik oft Kritik anhörrn.
Berechtigte Kritik mut wehn un dröf wehn. Aber mitünner kommt den scharpe Beschimpfungen dorbi rut. Und wi gewöhnt us daran, dat de Sprok ümmer harder ward.
Dor ward op social media vun Lüd mit brune Gesinnung Twiefel und Mistrouen seit. Dorbi geiht dat nich um dat, wat wohr is. Düsse Lüd sökt keen Utweg. In 30 Sekunden kann ik bi Tic-Toc nich de Welt verkloren un ok nich in 90 Sekunden bi Instagram- ober düsse Lüd könnt eenfache Lösungen ruthauen. 
Ok hier möt wi Licht un Salt wehn. Dat Salt dröf nich dumm warrn  un wi ok nich.
Licht un Salt -dat is us Opdrag: Wi möt to’n Een us um Naver -un to’n Annern um us Demokratie kümmern. „
So stürt us den Weg in’t toseggte Licht, den Barg hoch, wenn wi us traut“. So lest Amanda Gorman wieder. An’n Schluss seggt se:
Een neie Dag, wi peddt rut ut den Schadden, Füür fungen; nich Bang(entflammt, unerschrocken)
Denn Licht is ümmer, wenn wi us trout, dat to finnen.
Wenn wi us troot, dat wieder to dregen.“
Een neie Dag leebe Salt -un- Licht- Bröder- un -Schwestern an denn wi vündag wagt – wenn‘t good löpt stunnenlag- nur hell un licht vun us to dinken. 
So künnt wi  denn langsam- anstrahlt vun Gott sien Licht- wedder den Barg hendal gahn. In us Welt mit de Mondag, mit lütte Barge, mit Dalen(Täler) mit Haudegen, de hoffentlich irgendwann to Plogschoren ward. In düsse Welt mit ehr Düsternisse, ober ok mit de hellen Dische an de dat Brot deelt ward un ok Achtung und Leev. In düsse Welt un us Dörper un Städte dor schall Jesus Christus sien Gnad un Gott sien Leew un dat eenig Band vun den hilligen Geist bi us blieben.

